b'\n_START_ARTICLE_\nGimdymo patologijos\n_START_PARAGRAPH_\nGimdymo patologijos\xc2\xa0\xe2\x80\x93 tai gimdymo metu galin\xc4\x8dios \xc4\xafvykti komplikacijos. Kai kurios gimdymo patologijos yra da\xc5\xbenesn\xc4\x97s, kai kurios retesn\xc4\x97s. Ta\xc4\x8diau visos yra gana rimta problema.\n_START_SECTION_\nHormon\xc5\xb3 s\xc4\x85veika ir \xc4\xaftaka vaisingumui\n_START_PARAGRAPH_\nKiau\xc5\xa1ial\xc4\x85st\xc4\x97s br\xc4\x99sta ir pilnai vystosi kiau\xc5\xa1id\xc4\x97se iki ovuliacijos. Kiau\xc5\xa1ial\xc4\x85st\xc4\x97 patenka \xc4\xaf kiau\xc5\xa1intak\xc4\xaf, kuriuo keliauja \xc4\xaf gimd\xc4\x85. Jei kiau\xc5\xa1ial\xc4\x85st\xc4\x97 yra apvaisinama, apvaisintas kiau\xc5\xa1in\xc4\x97lis \xc4\xafsitvirtina gimdos gleivin\xc4\x97je ir toliau \xc4\x8dia vystosi._NEWLINE_\xc5\xa0is procesas yra valdomas hormon\xc5\xb3. Turint \xc5\xbeini\xc5\xb3 apie hormon\xc5\xb3 veikim\xc4\x85, jums lengviau bus suprasti j\xc5\xabs\xc5\xb3 tyrim\xc5\xb3 ir gydymo principus. Hipofiz\xc4\x97 yra svarbi endokrinin\xc4\x97 liauka, kuri randasi galvos smegenyse. \xc4\x8cia yra gaminama dauguma lytinius hormonus reguliuojan\xc4\x8di\xc5\xb3 tropini\xc5\xb3 hormon\xc5\xb3. Tropiniai hormonai yra transportuojami krauju \xc4\xaf organus, kuriuos atitinkamai veikia. \xc4\xaevykus reakcijoms, signalai yra siun\xc4\x8diami atgal \xc4\xaf hipofiz\xc4\x99, tokiu b\xc5\xabdu u\xc5\xbetikrinant atgalin\xc4\xaf gr\xc4\xaf\xc5\xbetam\xc4\x85j\xc4\xaf ry\xc5\xa1\xc4\xaf.\n_START_SECTION_\nN\xc4\x97\xc5\xa1tumas\n_START_PARAGRAPH_\nTai laikotarpis, kai motinos organizme i\xc5\xa1ne\xc5\xa1iojamas vaisius, paprastai nuo pastojimo iki gimdymo; kartais n\xc4\x97\xc5\xa1tumas gali b\xc5\xabti nutraukiamas anks\xc4\x8diau (abortas), arba nutr\xc5\xabkti savaime (persileidimas).\n_START_SECTION_\nGimdymas\n_START_PARAGRAPH_\nGimdymas skirstomas \xc4\xaf 3 laikotarpius: atsiv\xc4\x97rimo, i\xc5\xa1varymo ir placentin\xc4\xaf.\n_START_SECTION_\nAtsiv\xc4\x97rimo laikotarpis\n_START_PARAGRAPH_\nTai laikotarpis, prasidedantis pirmaisiais reguliariais s\xc4\x85r\xc4\x97miais ir pasibaigiantis visi\xc5\xa1ku gimdos kaklelio atsiv\xc4\x97rimu. \xc5\xa0iuo laikotarpiu gimdos kaklelis lyginasi, o jo vidiniai bei i\xc5\xa1oriniai \xc5\xbeiomenys atsidaro tiek, kad vaisius gal\xc4\x97t\xc5\xb3 praslinkti. Svarbiausias vaidmuo \xc5\xa1iame etape atitenka s\xc4\x85r\xc4\x97miams. J\xc5\xb3 metu susitraukin\xc4\x97ja gimdos sienel\xc4\x97s lygieji raumenys, kurie nepriklauso nuo moters valios. Susitraukimai sukelia skausm\xc4\x85. Kadangi skausmo stiprumas priklauso nuo moters nervinio tipo, ne visos moterys juos jau\xc4\x8dia vienodai._NEWLINE_Gimdos raumenims susitraukin\xc4\x97jant, spaudimas pereina \xc4\xaf vaisiaus vanden\xc5\xb3 p\xc5\xabsl\xc4\x99, kuri \xc4\xafsitempia ir spraud\xc5\xbeiasi \xc4\xaf gimdos kaklelio vidinius \xc5\xbeiomenis, tokiu b\xc5\xabdu juos pl\xc4\x97sdama. Vaisiaus vanden\xc5\xb3 p\xc5\xabsl\xc4\x97, spausdamasi \xc4\xaf gimdos kaklel\xc4\xaf, dirgina jos nerv\xc5\xb3 gal\xc5\xabn\xc4\x97les taip stiprindama s\xc4\x85r\xc4\x97mius. S\xc4\x85r\xc4\x97miams stipr\xc4\x97jant did\xc4\x97ja ir spaudimas, taigi vaisiaus vanden\xc5\xb3 p\xc5\xabsl\xc4\x97 skverbiasi vis gilyn, o gimdos kanalas ple\xc4\x8diasi tol, kol susilygina su gimdos ertme._NEWLINE_Pirm\xc4\x85 kart\xc4\x85 gimdan\xc4\x8di\xc5\xb3 moter\xc5\xb3 atsiv\xc4\x97rimo procesas skiriasi nuo pakartotinai gimdan\xc4\x8di\xc5\xb3j\xc5\xb3. Pastarosioms visas procesas trunka iki 12 valand\xc5\xb3, o pirm\xc4\x85 kart\xc4\x85 gimdan\xc4\x8dioms tenka palaukti iki 16 valand\xc5\xb3._NEWLINE_Gimdos kakleliui atsiv\xc4\x97rus pakankamai, vaisiaus galvut\xc4\x99 vis tampriau apspaud\xc5\xbeia gimdos kaklelio sienel\xc4\x97s. Kai galvut\xc4\x97 prisiglaud\xc5\xbeia prie dubens sieneli\xc5\xb3, vaisiaus vandenys negali laisvai cirkuliuoti, tod\xc4\x97l pasidalina \xc4\xaf dvi dalis: priekinius (susikaupia \xc5\xbeemiau vaisiaus galvut\xc4\x97s) ir galinius (susikaupia vir\xc5\xa1 vaisiaus galvut\xc4\x97s)._NEWLINE_Neatlaikiusi vidinio spaudimo vaisiaus vanden\xc5\xb3 p\xc5\xabsl\xc4\x97 ply\xc5\xa1ta, taigi priekiniai vandenys i\xc5\xa1teka.\n_START_SECTION_\nI\xc5\xa1varymo laikotarpis\n_START_PARAGRAPH_\nTai laiko tarpas nuo visi\xc5\xa1ko gimdos kaklelio atsidarymo iki vaisiaus u\xc5\xbegimimo. Pirm\xc4\x85 kart\xc4\x85 gimdan\xc4\x8dioms jis trunka 2-4 valandas, pakartotinai gimdan\xc4\x8dioms\xc2\xa0\xe2\x80\x93 iki 2 valand\xc5\xb3. S\xc4\x85r\xc4\x97miai kartojasi kas 2-3 minutes ir t\xc4\x99siasi iki 1 minut\xc4\x97s._NEWLINE_Ply\xc5\xa1us vaisiaus vanden\xc5\xb3 p\xc5\xabslei ir nutek\xc4\x97jus priekiniams vandenims, galvut\xc4\x97 dar labiau prisispaud\xc5\xbeia prie gimdos sieneli\xc5\xb3 ir jas dirgina. Prad\xc5\xbeioje, nutek\xc4\x97jus vandenims, s\xc4\x85r\xc4\x97miai 10-15 minu\xc4\x8di\xc5\xb3 nutr\xc5\xabksta, kol gimdos raumenys prisitaiko prie suma\xc5\xbe\xc4\x97jusio gimdos t\xc5\xabrio. V\xc4\x97liau jie ima da\xc5\xben\xc4\x97ti ir t\xc4\x99siasi kas 1-2 minut\xc4\x97s u\xc5\xbetrukdami ma\xc5\xbedaug 1,5 minut\xc4\x97s._NEWLINE_\xc5\xa0iuo momentu prie gimdymo eigos prisideda ir susitraukin\xc4\x97jantys pilvo preso raumenys, didinantys s\xc4\x85r\xc4\x97mi\xc5\xb3 j\xc4\x97g\xc4\x85. Refleksi\xc5\xa1kai susitraukin\xc4\x97jantys raumenys sukelia nor\xc4\x85 stangintis. Vienu metu veikiant s\xc4\x85r\xc4\x97miams ir pilvo raumenims (stangoms), vaisius slenka gimdymo taku per ma\xc5\xbe\xc4\x85j\xc4\xaf duben\xc4\xaf.\n_START_SECTION_\nPlacentinis laikotarpis\n_START_PARAGRAPH_\nTai yra tre\xc4\x8diasis gimdymo laikotarpis, kuris prasideda u\xc5\xbegimus vaisiui ir baigiasi placentos pasi\xc5\xa1alinimu. Paprastai vaisiui pasi\xc5\xa1alinus, gimdoje lieka tik placenta ir dangalai, tod\xc4\x97l gimda suma\xc5\xbe\xc4\x97ja ir pasidaro rutulio formos. S\xc4\x85r\xc4\x97miai trumpam i\xc5\xa1nyksta, bet paskui v\xc4\x97l prasideda. J\xc5\xb3 d\xc4\x97ka placenta at\xc5\xa1oka, o susitraukin\xc4\x97jantys pilvo raumenys padeda j\xc4\x85 i\xc5\xa1stumti i\xc5\xa1 gimdymo tak\xc5\xb3. Placentiniu laikotarpiu gimdyv\xc4\x97 netenka iki 250 ml kraujo. \xc5\xa0is laikotarpis t\xc4\x99siasi iki 30 minu\xc4\x8di\xc5\xb3.\n_START_SECTION_\nPrie\xc5\xa1laikinis vaisiaus vanden\xc5\xb3 nutek\xc4\x97jimas\n_START_PARAGRAPH_\nPrie\xc5\xa1laikinis vaisiaus vanden\xc5\xb3 nutek\xc4\x97jimas, defluxio, seu effluvium liquoris amniotici praeterminalis,\xc2\xa0\xe2\x80\x93 vaisiaus vanden\xc5\xb3 p\xc5\xabsl\xc4\x97s ply\xc5\xa1imas neprasid\xc4\x97jus gimdymo veiklai. \xc5\xa0ios patologijos da\xc5\xbenis\xc2\xa0\xe2\x80\x93 7\xe2\x80\x9312 proc. Rizikos veiksniai: infekcija, polihidramnionas, daugiavaisis n\xc4\x97\xc5\xa1tumas, gimdos kaklelio nepakankamumas, placentos at\xc5\xa1oka, trauma, lytiniai santykiai, vaisiaus raidos anomalijos, invazin\xc4\x97s diagnostin\xc4\x97s proced\xc5\xabros (amniocentez\xc4\x97, kordocentez\xc4\x97 ir kt.), med\xc5\xbeiag\xc5\xb3 apykaitos ligos (Ehlers-Danlos sindromas).\n_START_SECTION_\nPatogenez\xc4\x97\n_START_PARAGRAPH_\nVaisiaus vandenys nuteka, kai susilpn\xc4\x97ja vaisiaus vanden\xc5\xb3 p\xc5\xabsl\xc4\x97s dangal\xc5\xb3 tvirtumas. Did\xc4\x97jant n\xc4\x97\xc5\xa1tumui, dangalai tempiasi, j\xc5\xb3 l\xc4\x85stel\xc4\x97s plok\xc5\xa1t\xc4\x97ja. Vaisiaus dangalus silpnina bakterij\xc5\xb3 kolagenaz\xc4\x97s ir proteaz\xc4\x97s, motinos proteaz\xc4\x97s ir elastaz\xc4\x97s, spermos proteaz\xc4\x97s.\n_START_SECTION_\nKlinika\n_START_PARAGRAPH_\nN\xc4\x97\xc5\xa1\xc4\x8dioji skund\xc5\xbeiasi \xc4\xafvairaus gausumo vandeningomis i\xc5\xa1skyromis i\xc5\xa1 mak\xc5\xa1ties.\n_START_SECTION_\nDiagnostika\n_START_PARAGRAPH_\nAp\xc5\xbei\xc5\xabrint mak\xc5\xa1ties sk\xc4\x97tikliais, matoma, kad vaisiaus vandenys teka pro gimdos kaklelio kanal\xc4\x85. Esti teigiamas kristalizacijos testas, u\xc5\xbepakalinio mak\xc5\xa1ties skliauto turinio pH b\xc5\xabna 7,0\xe2\x80\x937,25 (teigiamas nitrazino testas). Paimama med\xc5\xbeiagos mak\xc5\xa1ties tepin\xc4\x97liui ir mak\xc5\xa1ties i\xc5\xa1skyr\xc5\xb3 bakteriologiniam pas\xc4\x97liui, infekcijai ir jos suk\xc4\x97l\xc4\x97jui nustatyti. Tiriant ultragarsu, nustatomas suma\xc5\xbe\xc4\x97j\xc4\x99s vaisiaus vanden\xc5\xb3 kiekis. Ilg\xc4\x97jant bevandeniam laikotarpiui, did\xc4\x97ja intrauterin\xc4\x97s infekcijos rizika, tod\xc4\x97l b\xc5\xabtina steb\xc4\x97ti n\xc4\x97\xc5\xa1\xc4\x8diosios b\xc5\xabkl\xc4\x99: temperat\xc5\xabr\xc4\x85, puls\xc4\x85 2\xe2\x80\x934 kartus per dien\xc4\x85, leukogram\xc4\x85, CRB\xc2\xa0\xe2\x80\x93 kasdien, \xc4\xaftarus \xc5\xa1lapimo tak\xc5\xb3 infekcij\xc4\x85\xc2\xa0\xe2\x80\x93 atlikti \xc5\xa1lapimo tyrim\xc4\x85, pas\xc4\x97l\xc4\xaf. Stebimas mak\xc5\xa1ties i\xc5\xa1skyr\xc5\xb3 pob\xc5\xabdis, gimdos aktyvumas. Labai svarbu steb\xc4\x97ti ir vaisiaus b\xc5\xabkl\xc4\x99: judesius, atlikti KTG, biofizin\xc4\xaf profil\xc4\xaf, doplerometrij\xc4\x85.\n_START_SECTION_\nDiferencin\xc4\x97 diagnostika\n_START_PARAGRAPH_\nPrie\xc5\xa1laikin\xc4\xaf vaisiaus vanden\xc5\xb3 nutek\xc4\x97jim\xc4\x85 reikia diferencijuoti nuo mak\xc5\xa1ties u\xc5\xbedegimo, bakterin\xc4\x97s vaginoz\xc4\x97s, \xc5\xa1lapimo tak\xc5\xb3 infekcijos, \xc5\xa1lapimo nelaikymo, hydrorrhoea gravidarum.\n_START_SECTION_\nPrie\xc5\xa1laikinis gimdymas\n_START_PARAGRAPH_\nPrie\xc5\xa1laikinis gimdymas, partus praematurus,\xc2\xa0\xe2\x80\x93 gimdymas nuo 22-osios n\xc4\x97\xc5\xa1tumo savait\xc4\x97s iki 37-osios n\xc4\x97\xc5\xa1tumo savait\xc4\x97s pabaigos (36 savait\xc4\x97s + 6 dienos, 259 n\xc4\x97\xc5\xa1tumo dienos). Naujagimio svoris\xc2\xa0\xe2\x80\x93 500 g ir daugiau. Prie\xc5\xa1laikinio gimdymo da\xc5\xbenis\xc2\xa0\xe2\x80\x93 6\xe2\x80\x938 proc. \xc5\xa0i patologija yra da\xc5\xbeniausia (75\xe2\x80\x9380 proc.) perinatalinio mirtingumo ir sergamumo prie\xc5\xbeastis.\n_START_SECTION_\nKlinika\n_START_PARAGRAPH_\nN\xc4\x97\xc5\xa1\xc4\x8dioji skund\xc5\xbeiasi pilvo apatin\xc4\x97s dalies ir str\xc4\x97n\xc5\xb3 maudimu, pada\xc5\xben\xc4\x97jusiais gimdos susitraukimais, kraujingomis mak\xc5\xa1ties i\xc5\xa1skyromis. Skiriama latentin\xc4\x97 ir aktyvioji prie\xc5\xa1laikinio gimdymo faz\xc4\x97s. Aktyviajai fazei, partus praematurus incipiens, b\xc5\xabdingi 3 ir daugiau reguliar\xc5\xabs gimdos susitraukimai per 30 minu\xc4\x8di\xc5\xb3, skatinantys trump\xc4\x97ti (80 proc.) ir (ar) pl\xc4\x97stis gimdos kaklel\xc4\xaf (3 cm). Jei \xc5\xa1i\xc5\xb3 kriterij\xc5\xb3 n\xc4\x97ra, klinikin\xc4\x97 situacija laikoma latentine prie\xc5\xa1laikinio gimdymo faze.\n_START_SECTION_\nGydymas\n_START_PARAGRAPH_\n\xc4\xaevertinus n\xc4\x97\xc5\xa1\xc4\x8diosios ir vaisiaus b\xc5\xabkl\xc4\x99 bei nesant kontraindikacij\xc5\xb3 t\xc4\x99sti n\xc4\x97\xc5\xa1tum\xc4\x85, skiriama lovos re\xc5\xbeimas, raminam\xc5\xb3j\xc5\xb3, gimdos susitraukimai slopinami tokolitikais, brandinami vaisiaus plau\xc4\x8diai. Tokoliz\xc4\x97s (gimdos susitraukim\xc5\xb3 slopinimo) tikslas\xc2\xa0\xe2\x80\x93 prat\xc4\x99sti n\xc4\x97\xc5\xa1tum\xc4\x85, kol subr\xc4\x99s vaisius ar bus subrandinti vaisiaus plau\xc4\x8diai.'